stanford-oval/wikipedia huggingface dataset:
เกมทศกัณฐ์

| เกมทศกัณฐ์ |
| --- | --- |
ประเภท: เกมโชว์
กำกับโดย: รุ่งธรรม พุ่มสีนิล
พิธีกร: ปัญญา นิรันดร์กุล
ประเทศแหล่งกำเนิด: ไทย
ภาษาต้นฉบับ: ไทย
การผลิต
ผู้อำนวยการสร้าง: บริษัท เวิร์คพอยท์ เอ็นเทอร์เทนเมนท์ จำกัด (มหาชน)
สถานที่ถ่ายทำ: สตูดิโอกรุงเทพ  เวิร์คพอยท์สตูดิโอ
ความยาวตอน: 30 นาที
ออกอากาศ
เครือข่าย: ช่อง 9 เอ็มคอตเอชดี
ออกอากาศ: 1 เมษายน พ.ศ. 2546 - 15 กุมภาพันธ์ พ.ศ. 2551
การแสดงที่เกี่ยวข้อง
ยกสยาม
เกมทศกัณฐ์ เป็นรายการเกมโชว์ควิซโชว์ที่ผลิตโดยบริษัท เวิร์คพอยท์ เอ็นเทอร์เทนเมนท์ จำกัด (มหาชน) ออกอากาศครั้งแรกเมื่อวันที่ 1 เมษายน พ.ศ. 2546 ทาง ช่อง 9 เอ็มคอตเอชดี สร้างสรรค์และควบคุมการผลิตโดย รุ่งธรรม พุ่มสีนิล
พิธีกร

ปัญญา นิรันดร์กุล (1 เมษายน พ.ศ. 2546 - 15 กุมภาพันธ์ พ.ศ. 2551)
ประวัติ

เกมทศกัณฐ์ ออกอากาศครั้งแรกเมื่อวันอังคารที่ 1 เมษายน พ.ศ. 2546 ทางสถานีโทรทัศน์โมเดิร์นไนน์ทีวี เป็นรายการเกมโชว์ควิซโชว์รายการแรกที่รางวัลแจ๊คพอตที่มีเงินรางวัลสูงสุดถึง 10 ล้านบาท นับถือว่าเป็นรางวัลแจ๊คพอตสูงที่สุดในวงการของรายการเกมโชว์โทรทัศน์ไทยและในเอเชีย (โดยเฉพาะ "เกมทศกัณฐ์ยกทัพ" ที่มีรางวัลแจ๊คพอตสูงถึง 30 ล้านบาท) เพียงตอบคำถามใบหน้าของบุคคลที่มีชื่อเสียงสำคัญ ๆ ของคนทั่วทั้งโลก ตอบถูกครบ 10 หน้า รับไปเลยรางวัลแจ๊คพอตสูงที่สุด 10 ล้านบาท และนับตั้งแต่ออกอากาศเกมทศกัณฐ์จนไปถึงยกสยาม เป็นเวลาเกือบ 8 ปี ทางรายการได้แจกรางวัลไปทั้งหมดเกือบ 70 ล้านบาท
ชื่อรายการ

| ชื่อรายการ> ชื่อ | ชื่อรายการ> ช่วงระหว่าง | ชื่อรายการ> ออกอากาศ | ชื่อรายการ> ระยะเวลา | ชื่อรายการ> หมายเหตุ |
| --- | --- | --- | --- | --- |
| เกมทศกัณฐ์ | 1 เมษายน 2546 - 31 มีนาคม 2548 | โมเดิร์นไนน์ทีวี | 1 ปี 11 เดือน 30 วัน | ในปี 2547 เกมทศกัณฐ์ ได้เปลี่ยนชื่อใหม่เป็น "เกมทศกัณฐ์ ปางใหม่" รูปแบบกติกาเหมือนเดิม แต่มีการปรับเปลี่ยนเงินรางวัลพิเศษ |
| เกมทศกัณฐ์ยกทัพ | 31 ตุลาคม 2548 - 29 ธันวาคม 2549 | โมเดิร์นไนน์ทีวี | 1 ปี 1 เดือน 28 วัน |  |
| เกมทศกัณฐ์จำแลง | 1 มกราคม 2550 - 15 มิถุนายน 2550 | โมเดิร์นไนน์ทีวี | 6 เดือน 14 วัน |  |
| ทศกัณฐ์ยกสยาม | 18 กุมภาพันธ์ 2551 - 25 กุมภาพันธ์ 2553 | โมเดิร์นไนน์ทีวี | 2 ปี 7 วัน |  |
| ยกสยาม ๑๐๐ ข้อ | 1 มีนาคม 2553 - 2 มิถุนายน 2553 | โมเดิร์นไนน์ทีวี | 3 เดือน 1 วัน |  |
| ยกสยาม ๑๐ ข้อ | 3 มิถุนายน 2553 - 28 กุมภาพันธ์ 2554 | โมเดิร์นไนน์ทีวี | 8 เดือน 25 วัน |  |
ชื่อรายการพิเศษ
| ทศกัณฐ์ ศึกทศกัณฐ์หน้าทอง | 1 เมษายน 2548 - 28 ตุลาคม 2548 | โมเดิร์นไนน์ทีวี | 9 เดือน 27 วัน | เป็นรูปแบบพิเศษที่นำแชมป์จากเกมทศกัณฐ์ 10 คนมาแข่งขันแบบพบกันหมด โดยมีรางวัล คือ เงินรางวัล 1,000,000 บาท และ รางวัลทศกัณฐ์หน้าทองคำ |
| ทศกัณฐ์ช่วยครูใต้ | 18 มิถุนายน 2550 - 15 กุมภาพันธ์ 2551 | โมเดิร์นไนน์ทีวี | 8 เดือน 27 วัน |  |
วันและเวลาออกอากาศ

| ชื่อรายการ> สถานีโทรทัศน์ที่ออกอากาศ | ชื่อรายการ> วันออกอากาศ | ชื่อรายการ> เวลา | ชื่อรายการ> หมายเหตุ |
| --- | --- | --- | --- |
| โมเดิร์นไนน์ทีวี | วันจันทร์ - ศุกร์ | 19.30 - 20.00 น. |  |
| โมเดิร์นไนน์ทีวี | วันจันทร์ - ศุกร์ | 19.00 - 19.30 น. |  |
| โมเดิร์นไนน์ทีวี | วันจันทร์ - ศุกร์ | 18.30 - 19.00 น. |  |
| โมเดิร์นไนน์ทีวี | วันจันทร์ - ศุกร์ | 18.30 - 19.00 น. |  |
| โมเดิร์นไนน์ทีวี | วันพฤหัสบดี | 19.00 - 20.00 น. |  |
| โมเดิร์นไนน์ทีวี | วันศุกร์ | 19.00 - 19.30 น. |  |
| ช่องเวิร์คพอยท์ | วันจันทร์ - ศุกร์ | 13.00 - 13.30 น. | เป็นการออกอากาศแบบ RERUN ในช่วงปี 2555 |
กติกา > เกมทศกัณฐ์ (ปางใหม่)

สำหรับเกมทศกัณฐ์ปางใหม่นั้น กติกาจะเหมือนเดิมทุกอย่าง เพียงแต่ใบหน้าที่นำมาทายนั้น จะเป็นภาพวัยเด็กของบุคคลต่าง ๆ ทั้งหมด และเงินรางวัลแจ๊คพอตจะคงอยู่ที่ 10,000,000 บาท ตลอดการแข่งขัน และมีการปรับเปลี่ยนเงินรางวัลพิเศษ ดังนี้
| ลำดับ | เงินรางวัล | รวมเงินรางวัลทั้งหมด |
| --- | --- | --- |
| สมัยที่ 1 - 9 | สมัยละ 5,000 บาท | 45,000 บาท |
| สมัยที่ 10 | 100,000 บาท | 145,000 บาท |
| สมัยที่ 11 - 19 | สมัยละ 5,000 บาท | 190,000 บาท |
| สมัยที่ 20 | 100,000 บาท | 290,000 บาท |
| สมัยที่ 21 - 29 | สมัยละ 5,000 บาท | 335,000 บาท |
| สมัยที่ 30 | 100,000 บาท | 435,000 บาท |
| สมัยที่ 31 - 39 | สมัยละ 5,000 บาท | 480,000 บาท |
| สมัยที่ 40 | 100,000 บาท | 580,000 บาท |
| สมัยที่ 41 - 49 | สมัยละ 5,000 บาท | 625,000 บาท |
| สมัยที่ 50 | 1,000,000 บาท | 1,625,000 บาท |
| สมัยที่ 51 - 59 | สมัยละ 5,000 บาท | 1,670,000 บาท |
| สมัยที่ 60 | 100,000 บาท | 1,770,000 บาท |
| สมัยที่ 61 - 69 | สมัยละ 5,000 บาท | 1,822,000 บาท |
| สมัยที่ 70 | 100,000 บาท | 1,925,000 บาท |
| สมัยที่ 71 - 79 | สมัยละ 5,000 บาท | 1,970,000 บาท |
| สมัยที่ 80 | 100,000 บาท | 2,070,000 บาท |
| สมัยที่ 81 - 89 | สมัยละ 5,000 บาท | 2,115,000 บาท |
| สมัยที่ 90 | 100,000 บาท | 2,215,000 บาท |
| สมัยที่ 91 - 99 | สมัยละ 5,000 บาท | 2,260,000 บาท |
| สมัยที่ 100 | 10,000,000 บาท | 12,260,000 บาท |
กติกา > ศึกทศกัณฐ์หน้าทอง

ศึกทศกัณฐ์หน้าทอง คือการแข่งขันของ 10 แชมป์ของเกมทศกัณฐ์ โดยจะแข่งขันแบบพบกันหมด ผู้ที่ชนะจะได้รับเงินรางวัล 1,000,000 บาท และ รางวัลทศกัณฐ์หน้าทองคำ และใครตอบใบหน้าสะสมได้มากที่สุดรับเงินรางวัลมูลค่า 100,000 บาท
กติกา > เกมทศกัณฐ์ยกทัพ

กติกาในการทายใบหน้านั้นเหมือนเดิม แต่ในเกมทศกัณฐ์ยกทัพนั้น จะแข่งขันในแบบทีม ทีมละ 3 คน โดยจะถูกแบ่งออกเป็นทีมสีแดงและสีน้ำเงิน ทั้ง 2 ทีมจะถูกสุ่มไฟขึ้นมา โดยเริ่มแรกนั้น ทั้ง 2 ทีมจะส่งตัวแทนออกมาทีมละ 1 คนเพื่อเล่นเกม โดยจะมีภาพใบหน้าของบุคคลให้ก่อน 2 ภาพ ภาพละครึ่งใบหน้า เมื่อภาพขึ้นมาแล้ว ทั้ง 2 ทีมจะต้องชักธงรบ (เหมือนการกดปุ่มไฟ) ไฟติดที่ทีมไหน จะได้เลือกใบหน้าที่จะเล่นและมีสิทธิ์ที่จะเลือกเล่นครึ่งหน้าหรือเต็มหน้า (การทายครึ่งหน้าจะชนะการทายเต็มหน้า) เมื่อเล่นครบทั้งสองคน คนที่แพ้จะต้องลงจากเวที ทีมไหนตกรอบทั้งทีมก่อนจะเป็นฝ่ายแพ้ไป ทีมที่ชนะจะได้เป็นแชมป์และเข้าไปเล่นรอบแจ๊คพอต ทั้งนี้ ทั้ง 2 ทีมจะได้รับเงินรางวัล 10,000 บาท
อย่างไรก็ดี ในเวลาต่อมา ได้มีการเปลี่ยนกติกาเล็กน้อยคือ มีภาพใบหน้าให้ดูเพียงครึ่งใบหน้า เมื่อใบหน้าขึ้นบนจอจะต้องชักธงรบเพื่อชิงสิทธิ์ในการตอบ ถ้าตอบถูกอีกคนในทีมตรงข้ามจะต้องลงจากเวที แต่ถ้าตอบผิดจะต้องลงจากเวทีเอง ทั้งนี้ หากชักธงได้ แต่ไม่มั่นใจ สามารถโยนให้ฝ่ายตรงข้ามตอบ ซึ่งถ้าโยนแล้วฝ่ายตรงข้ามตอบถูก ฝ่ายที่โยนต้องลงจากเวที แต่ถ้าตอบผิดต้องลงจากเวทีเอง ทีมไหนคนลงหมดเวทีก่อน จะตกรอบไป ส่วนอีกทีมหนึ่งจะได้เลือกว่าจะสะสมเงินรางวัลเพิ่ม 10,000 บาท หรือเรียกเพื่อนขึ้นมาบนเวทีอีกหนึ่งคน ภายหลัง ทุก ๆ 10 สมัย ทีมแชมป์จะต้องเลือกว่าต้องการคนเพิ่ม หรือสะสมเงินรางวัลเพิ่มอีก 100,000 (หากทีมแชมป์มีผู้เล่นครบ 3 คน จะได้รับเงินรางวัลสะสมเพิ่มโดยอัตโนมัติ)
ในทุก ๆ ครั้งที่เป็นแชมป์ (หรือทุก ๆ 10 สมัยในกติกาใหม่) ทีมแชมป์จะได้เล่นรอบแจ๊คพ็อต ซึ่งจะมีใบหน้าที่ถูกตัดและสลับเป็น 5 ส่วน ผู้เข้าแข่งขันจะต้องเลือกว่าจะเป็นภาพกี่ส่วน โดยจะมีเงินรางวัลต่างกันดังนี้
เปิด 1 ส่วน หากตอบถูกจะได้เงินรางวัล 10,000,000 บาท
เปิด 2 ส่วน หากตอบถูกจะได้เงินรางวัล 1,000,000 บาท
เปิด 3 ส่วน หากตอบถูกจะได้เงินรางวัล 100,000 บาท
เปิด 5 ส่วน หากตอบถูกจะได้เงินรางวัล 10,000 บาท
ผู้เข้าแข่งขันมี 60 วินาทีในการตอบ หากตอบถูกจะได้รับเงินรางวัลตามอัตราข้างต้น คูณกับจำนวนคนที่มีในรอบนั้น (ฉะนั้น รางวัลแจ๊คพ็อตคือ 30,000,000 บาท) แต่หากผู้เข้าแข่งขันตอบผิด จะตกรอบในทันที หากไม่มั่นใจ ผู้เข้าแข่งขันมีสิทธิ์ยกธงขาว (ยอมแพ้) โดยจะไม่ได้รางวัลแจ๊คพ็อต แต่ยังคงได้เล่นเกมต่อไป
อย่างไรก็ดี ในกติกาใหม่นั้น ทีมแชมป์จะมีเวลา 60 วินาที โดยจะเริ่มจากการเปิด 1 ส่วนก่อน หากตอบไม่ได้จะมีสิทธิ์หยุดเวลา เพื่อเปิดส่วนของใบหน้าเพิ่ม แต่เงินรางวัลจะถูกลดลงตามอัตราเดิม โดยจะเล่นอย่างนี้ไปเรี่อย ๆ จนกว่าจะตอบ, ยกธงขาว
กติกา > เกมทศกัณฐ์จำแลง

รูปแบบการเล่นในเกมทศกัณฐ์จำแลง จะเป็นการทายใบหน้าจากคำใบ้ที่กำหนด โดยจะสุ่มผู้เข้าแข่งขันขึ้นมาเล่น ในเกมนี้จะแข่งกัน 2 คน โดยกติกาเริ่มแรกสุดคือทั้ง 2 ฝ่ายต้องแข่งกดไฟเพื่อชิงสิทธิ์เล่นก่อน โดยจะมีคำใบ้ปรากฏบนหน้าจอของตัวเอง มาคำใบ้มาแล้ว ต้องแข่งกันกดไฟ ใครกดได้ก่อน มีสิทธิ์ได้เล่นในคำใบ้นี้ จากนั้นจะปรากฏใบหน้า 3 ใบหน้าเพื่อให้ผู้เข้าแข่งขันทาย ผู้เข้าแข่งขันจะต้องทายให้ถูกว่าคำใบ้ที่ได้มาหมายถึงบุคคลใดใน 3 คนนี้ ถ้าตอบถูกจะได้ 1 คะแนน และมีสิทธิ์เล่นในข้อต่อไป หากตอบผิด เกมจะหยุดลงทันที หากผู้เข้าแข่งขันไม่มั่นใจสามารถโยนได้ 1 ครั้ง ซึ่งหลักการโยน มีลักษณะเช่นเดียวกับเกมทศกัณฐ์ในรูปแบบแรก นั่นคือ หากโยนมาแล้วอึกฝ่ายหนึ่งตอบถูก เกมของผู้ที่โยนมาต้องหยุดลงทันที แต่ถ้าอีกฝ่ายหนึ่งตอบผิด ผู้ที่โยนมาจะมีสิทธิ์เล่นต่อไป โดยที่ใบหน้าที่โยนไปจะไม่มีผลต่อคะแนน เมื่อฝ่ายหนึ่งเล่นเสร็จ อีกฝ่ายหนึ่งจะได้เล่นในกติกาเดียวกัน เมื่อจบการแข่งขันของทั้ง 2 ฝ่าย ใครมีคะแนนมากกว่า จะได้เป็นแชมป์
ต่อมาได้มีการปรับเปลี่ยนกติกา คือจะไม่มีการกดไฟ และทั้ง 2 ฝ่ายจะผลัดกันเล่นทีละข้อ โดยผู้ท้าชิงจะได้เล่นก่อน ผู้ท้าชิงจะเป็นตัวตั้งให้กับแชมป์ ถ้าผู้ท้าชิงตอบถูก แชมป์ต้องตอบให้ถูกเพื่อเสมอกับผู้ท้าชิง หากตอบผิด แพ้ทันที แต่ถ้าผู้ท้าชิงตอบผิด แชมป์ต้องตอบให้ถูกเพื่อเป็นแชมป์ต่อไป หากตอบผิด ถือว่าเสมอกัน
ในการเป็นแชมป์ทุก ๆ 1 สมัย จะได้เงินรางวัล 10,000 บาท และเมื่อครบทุก 10 สมัย จะมีสิทธิ์เล่นในรอบแจ๊คพอต
เกมในรอบแจ๊คพอตนั้นมีความคล้ายคลึงกับรอบแจ๊คพอตของเกมทศกัณฐ์ยกทัพ นั่นคือ จะมีใบหน้า 1 ใบหน้า ถูกตัดเป็น 5 ส่วน แล้วสลับแต่ละส่วนกัน การเล่นคือจะเริ่มเปิดตั้งแต่หมายเลข 1-5 ซึ่งแต่ละส่วนที่เปิดนั้นจะมาพร้อมกับ 1 คำใบ้ ผู้เข้าแข่งขันมีเวลา 60 วินาทีในการตอบ และแจ๊คพอตจะเริ่มที่ 10,000,000 บาท หากไม่มั่นใจสามารถขอหยุดเวลาแล้วเปิดอีก 1 ส่วนพร้อมกับอีก 1 คำใบ้ แต่ละครั้งที่เปิด แจ๊คพอตจะลดลงเหลือ 1,000,000 บาท, 100,000 บาท และ 10,000 บาท ซึ่งระดับ 10,000 บาทนี้ จะเปิด 2 ส่วน พร้อมกับ 2 คำใบ้ และถ้าผู้เข้าแข่งขันตอบถูกจะได้เงินรางวัลตามระดับที่เล่น แต่ถ้าตอบผิดจะเสียแชมป์ทันที แต่ถ้าผู้เข้าแข่งขันไม่มั่นใจสามารถยกธงขาวยอมแพ้ได้ โดยที่จะไม่ได้เงินรางวัลตรงนี้ไป แต่ยังมีสิทธิ์เล่นในการแข่งขันครั้งต่อไป
กติกา > ทศกัณฐ์ยกสยาม

ดูบทความเพิ่มที่ ทศกัณฐ์ยกสยาม
ผู้สนับสนุนรายการ

เครื่องดื่มเบียร์ช้าง (1 เมษายน 2546 - กันยายน 2546)
แชมพูซันซิล (ตุลาคม 2546 - มีนาคม 2547)
เครือข่ายโทรศัพท์มือถือออเรนจ์ (เมษายน 2547 - ต้นปี 2549)
เครือข่ายโทรศัพท์มือถือทรูมูฟ (ต้นปี 2549 - 2553)
เครือข่ายโทรศัพท์มือถือทรูมูฟ เอช (2553 - 2554)
รางวัลที่ได้รับ

| ชื่องานที่มอบรางวัล | ประเภทรางวัล | ผู้ที่ได้รับรางวัล / รายการที่ได้รับรางวัล | วัน / ปีที่ได้รับรางวัล |
| --- | --- | --- | --- |
| ASIAN TELEVISION AWARDS 2003 รางวัล RUNNER UP | BEST GAME OR QUIZ PROGRAMME | รายการ เกมทศกัณฐ์ | 4 ธันวาคม 2546 |
| รางวัลเมขลา ประจำปี 2547 | ผู้ดำเนินรายการดีเด่น | คุณปัญญา นิรันดร์กุล | 23 เมษายน 2548 |
| ถ้วยรางวัลพระราชทานสมเด็จพระเทพรัตนราชสุดาฯ สยามบรมราชกุมารี เกียรติบัตรและเข็มที่ระลึก ผู้ใช้ภาษาดีเด่นทางสื่อวิทยุกระจายเสียงและวิทยุโทรทัศน์ ประจำปี 2548 | ผู้ดำเนินรายการที่ใช้ภาษาไทยดีเด่นทางวิทยุโทรทัศน์ | คุณปัญญา นิรันดร์กุล | 29 กรกฎาคม 2548 |
| เกียรติบัตรเพื่อแสดงความยินดีในการผลิต / ดำเนินรายการ อย่างสร้างสรรค์และสร้างซื่อเสียงให้กับ บริษัท อสมท จำกัด (มหาชน) ในโอกาสวันครบรอบ 1 ปี บ.อสมท จำกัด (มหาชน) | เกียรติบัตรเพื่อแสดงความยินดีในการผลิต / ดำเนินรายการ อย่างสร้างสรรค์และสร้างซื่อเสียงให้กับ บริษัท อสมท จำกัด (มหาชน) ในโอกาสวันครบรอบ 1 ปี บ.อสมท จำกัด (มหาชน) | รายการ เกมทศกัณฐ์ ศึกทศกัณฐ์หน้าทอง | 17 สิงหาคม 2548 |
| ASIAN TELEVISION AWARDS 2005 รางวัล Highly COMMENDED | BEST GAME OR QUIZ PROGRAMME | รายการ เกมทศกัณฐ์ ยกทัพ | 1 ธันวาคม 2548 |
| TV GOSSIP AWARDS 2006 | พิธีกรชายยอดนิยม | คุณปัญญา นิรันดร์กุล | 22 ธันวาคม 2549 |
| โล่ประกาศเกียรติคุณ จาก สำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สก.สค.) | โล่ประกาศเกียรติคุณ จาก สำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สก.สค.) | รายการ เกมทศกัณฐ์ จำแลง | 13 กุมภาพันธ์ 2550 |
ของเหลวในร่างกายพร่อง

| ของเหลวในร่างกายพร่อง (Hypovolemia)> บัญชีจำแนกและลิงก์ไปภายนอก |
| --- | --- |
ICD-10: E86, R57.1, T81.1
ICD-9: 276.52
MedlinePlus: 000167
MeSH: D020896
ในวิชาสรีรวิทยาและแพทยศาสตร์ ของเหลวในร่างกายพร่อง หรือปริมาตรเลือดน้อย (อังกฤษ: hypovolemia) หรือช็อก เป็นสถานะที่มีปริมาตรเลือดลดลง หรือกล่าวให้เจาะจงว่า มีปริมาตรน้ำเลือดลดลง ถือเป็นภาวะปริมาตรน้ำในร่างกายลดลงจากองค์ประกอบในหลอดเลือด (หรือการเสียปริมาตรเลือดจากเหตุอย่างภาวะมีเลือดออกหรือขาดน้ำ) แต่เนื่องจากภาวะของเหลวในร่างกายพร่องเป็นภาวะปริมาตรน้ำในร่างกายลดลงที่สำคัญที่สุด บางครั้งสองคำนี้จึงใช้แทนกัน
ของเหลวในร่างกายพร่องมีลักษณะ คือ เกลือ (โซเดียม) พร่อง จึงต่างจากภาวะเสียน้ำ ซึ่งนิยามจากการเสียน้ำในร่างกายเกิน
สาเหตุ

สาเหตุของของเหลวในร่างกายพร่องที่พบบ่อย คือ
เสียเลือด (มีเลือดออกในหรือนอกร่างกาย หรือการบริจาคโลหิต)
เสียน้ำเลือด (แผลไหม้รุนแรง และรอยโรคที่มีการหลั่งของเหลว)
เสียโซเดียมในร่างกายและน้ำในหลอดเลือด เช่น หลั่งเหงื่อมาก ท้องร่วงหรืออาเจียน
หลอดเลือดขยาย เช่น มีแผลที่ทำให้กิจกรรมของประสาทต่อหลอดเลือดไม่ทำงานและยับยั้งศูนย์ปรับขนาดหลอดเลือดในสมอง หรือยาขยายหลอดเลือดที่ใช้รักษาผู้ป่วยความดันโลหิตสูง
เตี่ยจิวแปะอ่วยหยี่

| เตี่ยจิวแปะอ่วยหยี่ 潮州白話字 Tiê-chiu Pe̍h-ūe-jī |
| --- | --- |
คัมภีร์ไบเบิลฉบับภาษาแต้จิ๋วที่เขียนด้วยอักษรละติน ตีพิมพ์ปี 1915
ชนิด:  อักษรละติน 
ผู้ประดิษฐ์: John Campbell Gibson William Duffus
ช่วงยุค: ปี 1875 –
ภาษาพูด: ภาษาแต้จิ๋ว
 บทความนี้ประกอบด้วยสัญกรณ์การออกเสียงในสัทอักษรสากล (IPA) สำหรับคำแนะนำเบื้องต้นเกี่ยวกับสัญลักษณ์ IPA โปรดดู วิธีใช้:สัทอักษรสากล  สำหรับความแตกต่างระหว่าง [ ], / / และ ⟨ ⟩ ดูที่ สัทอักษรสากล § วงเล็บเหลี่ยมและทับ
เตี่ยจิวแปะอ่วยหยี่ (Tiê-chiu Pe̍h-ūe-jī; จีนตัวย่อ: 潮州白话字; จีนตัวเต็ม: 潮州白話字; เพ็งอิม: Diê⁵ziu¹ Bêh⁸uê⁷ri⁷) เป็นระบบการเขียนถอดเสียงภาษาแต้จิ๋วด้วยอักษรโรมันแบบหนึ่ง เนื่องจากใช้สำเนียงซัวเถาเป็นหลักจึงยังมีชื่อเรียกว่า ซัวเถ่าก๊าห่วยหล่อหมาหยี่ (汕頭教會羅馬字, Suaⁿ-thâu Kà-hũe Lô-má-jī; เพ็งอิม: Suan¹tao⁵ Ga³huê⁶ Lo⁵ma²ri⁷) แปลว่า "อักษรโรมันโบสถ์ซัวเถา"
ประวัติศาสตร์

ในช่วงกลางศตวรรษที่ 19 นิกายโปรเตสแตนต์ ตะวันตกเข้าสู่ประเทศจีนเพื่อเผยแพร่ศาสนา พวกมิชชันนารีเริ่มใช้ตัวอักษรโรมันโบสถ์ เพื่อเรียนรู้ภาษาจีนถิ่นต่าง ๆ และใช้ตัวอักษรเหล่านั้นเพื่อสอนศาสนาให้กับคนธรรมดาที่ไม่รู้จักอักษรจีน การใช้ตัวอักษรโรมันเพื่อเขียนเสียงอ่านภาษาแต้จิ๋วสามารถย้อนกลับไปได้ถึงในปี 1841 เป็นอย่างน้อยโดยมีหนังสือที่ตีพิมพ์โดยมิชชันนารีแบปทิสต์ แต่ในปี 1875 มิชชันนารีเพรสไบทีเรียนชาวอังกฤษ จอห์น แคมป์เบล กิบสัน (John Campbell Gibson) และ วิลเลียม ดัฟฟัส (William Duffus) ได้กำหนดรูปแบบการเขียนที่เรียกว่า "อักษรโรมันโบสถ์ซัวเถา" (汕頭教會羅馬字) ขึ้นที่ซัวเถา ซึ่งต่อมาได้กลายเป็นระบบการเขียนภาษาโรมันแต้จิ๋วอย่างเป็นทางการ ในปี 1876 ได้มีการตีพิมพ์ "พระวรสารนักบุญลูกา" ฉบับแปลภาษาแต้จิ๋ว และในปี 1888 ได้มีการตีพิมพ์ "หนังสือปฐมกาล", " หนังสือโยนาห์" และ "จดหมายของนักบุญยากอบ" จากนั้นในปี 1889 ตีพิมพ์ "พระวรสารนักบุญมัทธิว" และ "กิจการของอัครทูต" ในปี 1890 ได้ "พระวรสารนักบุญมาระโก"  และในปี 1915 ได้ตีพิมพ์ "พันธสัญญาใหม่"
ระบบการเขียนนี้ไม่ได้ใช้แค่เพื่อเขียนคัมภีร์ไบเบิลเท่านั้น แต่ยังถูกใช้โดยผู้ศรัทธาในการเขียนรายวัน หลังจากเข้าสู่สมัยสาธารณรัฐจีน รัฐบาลสนับสนุนให้ใช้แต่ภาษาจีนกลาง และใช้จู้อินในการเขียนเป็นหลัก ทำให้ทางคริสตจักรไม่ส่งเสริมอักษรโรมันโบสถ์ซัวเถาอีกต่อไป แต่ก็ยังคงได้รับการศึกษาและฝึกฝนในหมู่ประชาชนอยู่ ในปี 1955 จากสถิติโดยหฺวาง เตี่ยนเฉิง (黄典诚) ระบุว่ายังมีผู้ใช้ระบบการเขียนนี้อยู่ 1,000 คนในภูมิภาคแต้จิ๋ว
พยัญชนะต้น

เสียงพยัญชนะต้นในภาษาแต้จิ๋วแสดงด้วยแปะป่วยหยี่ได้ดังตารางนี้
|  |  | ข้างลิ้น | นาสิก | หยุด> ไม่พ่นลม | หยุด> พ่นลม | กักเสียดแทรก> ไม่พ่นลม | กักเสียดแทรก> พ่นลม | เสียดแทรก |
| --- | --- | --- | --- | --- | --- | --- | --- | --- |
| ริมฝีปาก | ไม่ก้อง |  |  | p [p] 邊 (pian) เปียน | ph [pʰ] 頗 (phó) พ่อ |  |  |  |
| ริมฝีปาก | ก้อง |  | m [m] 門 (mûn) มุ้น | b [b] 文 (bûn) บุ๊น |  |  |  |  |
| ปุ่มเหงือก | ไม่ก้อง |  |  | t [t] 地 (tī) ตี่ | th [tʰ] 他 (tha) ทา | ts [ts] 之 (tsṳ) จือ | tsh [tsʰ] 出 (tshut) ฉุก | s [s] 思 (sṳ) ซือ |
| ปุ่มเหงือก | ก้อง | l [l] 柳 (liú) ลิ่ว | n [n] 挪 (nô) น้อ |  |  | z [dz] 而 (zṳ̂) ยื้อ |  |  |
| เพดานแข็งปุ่มเหงือก | ไม่ก้อง |  |  |  |  | ch [tɕ] 貞 (cheng) เจ็ง | chh [tɕʰ] 刺 (chhì) ฉี่ | s [ɕ] 時 (sî) ซี้ |
| เพดานแข็งปุ่มเหงือก | ก้อง |  |  |  |  | j [dʑ] 入 (ji̍p) ยิบ |  |  |
| เพดานอ่อน | ไม่ก้อง |  |  | k [k] 球 (kiû) กิ๊ว | kh [kʰ] 去 (khṳ̀) ขื่อ |  |  |  |
| เพดานอ่อน | ก้อง |  | ng [ŋ] 俄 (ngô) ง้อ | g [ɡ] 語 (gṳ́) งื่อ |  |  |  |  |
| เส้นเสียง | ไม่ก้อง |  |  |  |  |  |  | h [h] 喜 (hí) ฮี่ |
วรรณยุกต์

ภาษาแต้จิ๋วมีทั้งหมด 8 วรรณยุกต์ ระบบนี้แสดงวรรณยุกต์โดยใช้เครื่องหมายเสริมสัทอักษรเติมลงบนสระ ต่างจากระบบเพ็งอิมที่ใช้ตัวเลข ตารางต่อไปนี้แสดงการเขียนวรรณยุกต์ในระบบแปะป่วยหยี่ เทียบกับตัวเลขที่ใช้ในระบบเพ็งอิม
| 0 | 1 | 2 | 3 | 4 | 5 | 6 | 7 | 8 |
| --- | --- | --- | --- | --- | --- | --- | --- | --- |
| ตัวอย่าง | 分 | 粉 | 訓 | 忽 | 雲 | 混 | 份 | 佛 |
| เพ็งอิม | 1 | 2 | 3 | 4 | 5 | 6 | 7 | 8 |
| แปะอ่วยหยี่ | hun | hún | hùn | hut | hûn | hũn | hūn | hu̍t |
| เสียงอ่าน | ฮุน | ฮุ่น | หุ่น | หุด | ฮุ้น | หุน | หุ่น | ฮุด |
รูปแบบการเขียน

การเขียนระบบนี้ใช้รูปแบบการเขียนและเครื่องหมายวรรคตอนเหมือนกับภาษาละติน ตัวอย่างเช่น ตัวอักษรตัวแรกของประโยคเป็นตัวพิมพ์ใหญ่ ตัวอักษรตัวแรกของคำนามเฉพาะเป็นตัวพิมพ์ใหญ่ และแต่ละพยางค์ของคำประสมจะเชื่อมด้วยยัติภังค์ (-)
รูปแบบการเขียน > ตัวอย่าง

พันธสัญญาใหม่ในภาษาถิ่นซัวเถาตีพิมพ์ในปี 1892 มธ. บทที่ 5 ข้อ 5 และ 6:
| 0 | 1 | 2 |
| --- | --- | --- |
| “ | Un-jiû kâi nâng ũ hok: in-ũi in chiang-àiⁿ tit--tie̍h thóu-tī tsò zũi-ngia̍p. Mōⁿ-ngĩ che̍k-zû tóu khùn âu ta kâi nâng ũ hok: in-ũi in chiang-àiⁿ tit--tie̍h pá-tsok. | ” |
ตัวอักษรจีนแต้จิ๋ว:
| 0 | 1 | 2 |
| --- | --- | --- |
| “ | 溫柔-{个}-人有福：因爲𪜶將愛得著土地做遺業。  望義一如肚困喉灱-{个}-人有福：因爲𪜶將愛得著飽足。 | ” |
แปลเป็นภาษาจีนมาตรฐานสมัยใหม่ได้ว่า:
| 0 | 1 | 2 |
| --- | --- | --- |
| “ | 溫柔的人有福了：因爲他們將要得到土地置遺業。  望義者就像飢渴的人有福了：因爲他們將要得到飽足。 | ” |
กรดแมนดีลิก

Chemical compound
กรดแมนดีลิก (อังกฤษ: Mandelic acid) เป็นกรดอะโรมาติกอัลฟาไฮดรอกซี มีสูตรโครงสร้างโมเลกุลเป็น C6H5CH (OH) CO2H มีส่วนของโมเลกุลที่เป็นไครัลอะตอม โดยสารผสมราซิมิค (racemic mixture) ของกรดแมนดีลิกมีชื่อเรียกอีกอย่างหนึ่งว่า กรดพาราแมนดีลิก (paramandelic acid) ทั้งนี้ กรดแมนดีลิกบริสุทธิ์มีลักษณะเป็นผลึกของแข็งสีขาว ละลายได้ดีในน้ำและตัวทำละลายอินทรีย์ที่มีขั้ว กรดแมนดีลิกถือเป็นสารตั้งต้นที่สำคัญในการผลิตยาหลายชนิด
กรดแมนดีลิกถูกค้นพบโดยเฟอร์ดินาน ลูดวิก วิงเคลอร์ เภสัชกรชาวเยอรมัน เมื่อปี 1831 จากการให้ความร้อนแก่สารสกัดที่ได้จากอัลมอนด์ขม นอกจากนี้ยังพบการเกิดกรดแมนดีลิกขึ้นได้จากกระบวนการเมแทบอลิซึมของเอพิเนฟรีน และนอร์เอพิเนฟริน ในร่างกาย ปัจจุบันสามารถสังเคราะห์กรดแมนดีลิกขึ้นได้หลากหลายช่องทางภายในห้องปฏิบัติการ โดยกรดแมนดีลิกนี้ถูกนำมาใช้ในทางการแพทย์เพื่อเป็นยาปฏิชีวนะในการรักษาโรคที่เกิดจากการติดเชื้อแบคทีเรียในระบบทางเดินปัสสาวะ รวมไปถึงการใช้เพื่อช่วยในการผลัดเซลล์ผิว
การค้นพบและการผลิต

กรดแมนดีลิกถูกค้นพบเมื่อปี ค.ศ. 1831 โดยเภสัชกรชาวเยอรมัน เฟอร์ดินาน ลูดวิก วิงเคลอร์ (ค.ศ. 1801–1868) ในขณะที่เขากำลังให้ความร้อนแก่อะมิกดาลิน ซึ่งเป็นสารที่สกัดได้จากอัลมอนด์ชนิดขม ในสารละลายกรดไฮโดรคลอริก เขาจึงได้ตั้งชื่อให้กับสารนี้ว่า กรดแมนดีลิก ซึ่งมีที่มาจากคำว่า "Mandel" ในภาษาเยอรมันที่หมายถึง "อัลมอนด์" นอกจากนี้ยังมีอนุพันธ์ของกรมแมนดีลิกที่สามารถเกิดขึ้นได้เองตามธรรมชาติจากการเมแทบอลิซึมของเอพิเนฟรีน และนอร์เอพิเนฟริน โดยเอนไซม์โมโนเอมีนออกซิเดสและ แคทีโคล-โอ-เมทิล ทรานส์เฟอเรส
โดยส่วนใหญ่แล้ว กรดแมนดีลิกมักถูกสังเคราะห์ขึ้นได้จากการเกิดปฏิกิริยาไฮโดรไลสิสของแมนดีโลไนไตรล์ โดยมีกรดเป็นตัวเร่งปฏิกิริยา (acid-catalysed hydrolysis), ได้ผลิตภัณฑ์กลางปฏิกิริยาเป็นไซยาโนไฮดรินของเบนซอลดีไฮด์  ทั้งนี้ แมนดีโลไนไตรล์สามารถเตรียมขึ้นได้จากการทำปฏิกิริยาระหว่างเบนซอลดีไฮด์กับโซเดียมไบซัลไฟต์ เพื่อให้ได้ผลิตภัณฑ์กึ่งกลางที่จะต้องเข้าทำปฏิกิริยาไฮโดรไลสิสกับโซเดียมไซยาไนด์จนได้ผลิตภัณฑ์สุดท้ายเป็นแมนดีโลไนไตรล์
ปฏิกิริยาการสังเคราะห์กรดกรดแมนดีลิกจากแมนดีโลไนไตรล์ ดังแสดงด้านล่าง:
นอกจากนี้ ยังสามารถสังเคราะห์กรดแมนดีลิกจากการเกิดปฏิกิริยาไฮโดรไลสิสระหว่างกรดเฟนิลคลอโรอะเซติก (phenylchloroacetic acid) กับไดโบรมาซีโตฟีโนน (dibromacetophenone),  การให้ความร้อนแก่เฟนิลไกลออกซาลในสภาวะด่าง รวมไปถึง พบการเกิดได้ในกระบวนการเสื่อมสลายของสไตรีน ซึ่งตรวจพบได้ในปัสสาวะ
การใช้ประโยชน์

กรดแมนดีลิกได้ถูกนำมาใช้เชิงการแพทย์มาอย่างยาวนานในฐานะยาปฏิชีวนะชนิดหนึ่ง โดยเฉพาะอย่างยิ่งการใช้เพื่อรักษาการติดเชื้อแบคทีเรียในระบบทางเดินปัสสาวะ ยานี้มีในรูปแบบยารับประทาน และเป็นส่วนผสมของสารเคมีขัดลอกหน้า (chemical face peels) บางสูตร เนื่องจากกรดแมนดีลิกเป็นสารในกลุ่มกลุ่มอัลฟาโฮดรอกซี (AHAs) ซึ่งมีสรรพคุณในการช่วยผลัดเซลล์ผิวได้ดี
นอกจากนี้ กรดแมนดีลิกยังเป็นสารตั้งต้นที่สำคัญในการผลิตยาหลายๆชนิด อย่าง แอโมลาโนน หรือไซแคลนดีเลท และโฮมาโทรพีน ซึ่งเป็นเอสเทอร์ของกรดแมนดีลิก และ พีโมลีน ซึ่งสังเคราะห์ขึ้นจากการควบแน่นเอทิลเอสเทอร์ของกรดแมนดีลิกกับกวานิดีน
ดูเพิ่ม

สถานีย่อยเภสัชกรรม
สารานุกรมบริตานิกา
กรดอัลฟาไฮดรอกซี
ขันต่อ

ขันต่อ (อังกฤษ: betting) หมายถึง การต่อรองซึ่งได้เสียกันโดยอาศัยเหตุการณ์ในอนาคตที่ไม่แน่นอนเป็นข้อแพ้ชนะ
ดูเพิ่ม

การพนัน
ขอบด้านบนของกระดูกสะบัก

| ขอบด้านบนของกระดูกสะบัก  (Superior border of scapula) |
| --- | --- |
พื้นผิวด้านหลังของกระดูกสะบักด้านซ้าย (ขอบด้านบนของกระดูกสะบักอยู่ตรงกลางภาพด้านบน)
ตัวระบุ
TA98: A02.4.01.014
TA2: 1157
FMA: 63553
ศัพท์ทางกายวิภาคของกระดูก[แก้ไขบนวิกิสนเทศ]
ขอบด้านบนของกระดูกสะบัก (อังกฤษ: Superior border of scapula) เป็นขอบที่สั้นและบางที่สุดที่บรรดาขอบกระดูกสะบักทั้งสาม มีลักษณะเว้า เชื่อมตั้งแต่มุมด้านบนของกระดูกสะบัก (medial angle) ไปยังฐานของโคราคอยด์ โพรเซส (coracoid process)
ที่ส่วนด้านข้างลำตัวของขอบนี้มีลักษณะลึก เป็นร่องรูปครึ่งวงกลม เรียกว่า รอยเว้าเหนือแนวสันกระดูกสะบัก (scapular notch) โดยมีฐานของโคราคอยด์โพรเซสเป็นส่วนประกอบหนึ่งที่ประกอบขึ้นเป็นร่องนี้ รอยเว้านี้จะถูกคลุมด้านบนปิดด้วยเอ็นซุพีเรียร์ทรานสเวิร์ส (superior transverse ligament) กลายเป็นช่องซึ่งให้เส้นประสาทเหนือกระดูกสะบัก (suprascapular nerve) (แต่หลอดเลือดแดงเหนือกระดูกสะบักไม่วิ่งผ่านช่องนี้) ในบางครั้งเอ็นนี้จะเปลี่ยนเป็นกระดูก
ส่วนที่ติดกันของขอบด้านบนของกระดูกสะบักเป็นจุดเกาะของกล้ามเนื้อโอโมไฮออยด์ (Omohyoideus)
แหล่งข้อมูลอื่น

Norman/Georgetown lesson1bonesofpostshoulder
Anatomy at Dartmouth shoulder/bones/bones2 เก็บถาวร 2007-08-17 ที่ เวย์แบ็กแมชชีน
ขบวนการแปดชั่วโมงต่อวัน

ขบวนการแปดชั่วโมงต่อวัน (อังกฤษ: eight-hour day movement) หรือขบวนการ 40 ชั่วโมงต่อสัปดาห์ (อังกฤษ: 40-hour week movement) เป็นขบวนการทางสังคมเพื่อวางระเบียบความยาวของวันทำงาน ป้องกันไม่ให้ยาวเกินและการละเมิด ขบวนการดังกล่าวมีจุดกำเนิดในการปฏิวัติอุตสาหกรรมในบริเตน ซึ่งการผลิตอุตสาหกรรมในโรงงานขนาดใหญ่เปลี่ยนแปลงชีวิตการทำงาน การใช้แรงงานเด็กพบทั่วไป วันทำงานอาจกินเวลาได้ตั้งแต่ 10 ถึง 16 ชั่วโมง และสัปดาห์ทำงานปกติเป็น 6 วันต่อสัปดาห์ โรเบิร์ต โอเวนเสนอข้อเรียกร้องวันทำงานสิบชั่วโมงต่อวันในปี 1810 และนำไปใช้ในวิสาหกิจสังคมนิยมของเขาที่นิวลานาร์ก เมื่อถึงปี 1817 เขาสรุปใจความเป้าหมายของแปดชั่วโมงต่อวันและบัญญัติคำขวัญ "ใช้แรงงานแปดชั่วโมง นันทนาการแปดชั่วโมง พักผ่อนแปดชั่วโมง" หญิงและเด็กในประเทศอังกฤษได้วันทำงานสิบชั่วโมงต่อวันในปี 1847 คนงานฝรั่งเศสได้วันทำงาน 12 ชั่วโมงต่อวันหลังการปฏิวัติเดือนกุมภาพันธ์ ค.ศ. 1848 วันทำงานที่สั้นลงและภาวะการทำงานที่ได้รับการปรับปรุงเป็นส่วนหนึ่งของการประท้วงทั่วไปและการปลุกปั่นของการปฏิรูปชาร์ทติสต์ (Chartist) และการจัดระเบียบสหภาพแรงงานในระยะแรก
สมาคมคนงานหญิงระหว่างประเทศ (International Workingmen's Association) หยิบข้อเรียกร้องชั่วโมงทำงานแปดชั่วโมงต่อวันในการประชุมใหญ่ของสมาคมฯ ในเจนีวาในปี 1866 โดยประกาศว่า "การจำกัดวันทำงานตามกฎหมายเป็นเงื่อนไขเบื้องต้นที่หากปราศจากเงื่อนไขนี้แล้ว ความพยายามอื่นใดในการพัฒนาและการปลดปล่อยชนชั้นแรงงานให้เป็นอิสระต้องพิสูจน์ว่าสูญเปล่า"
คาร์ล มากซ์มองว่าขบวนการดังกล่าวมีความสำคัญยิ่งต่อสุขภาพของคนงาน โดยเขียนในหนังสือ ทุน  (ปี 1867) ว่า "เมื่อขยายวันทำงาน และการผลิตทางทุนนิยม ... ไม่เพียงก่อให้เกิดการเสื่อมอำนาจแรงงานของมนุษย์โดยการปล้นภาวะการพัฒนาและกิจกรรมทางศีลธรรมและกายภาพตามปกติเท่านั้น แต่ยังก่อให้เกิดการหมดแรงก่อนเวลาอันควรและการตายของอำนาจแรงงานนี้เองด้วย"
แม้มีความสำเร็จขั้นต้นในการได้ชั่วโมงทำงานแปดชั่วโมงต่อวันในประเทศนิวซีแลนด์และขบวนการแรงงานออสเตรเลียสำหรับแรงงานมีทักษะในคริสต์ทศวรรษ 1840 และ 1850 ลูกจ้างส่วนใหญ่ต้องรอจนต้นและกลางคริสต์ศตวรรษที่ 20 เพื่อให้บรรลุเงื่อนไขอย่างกว้างขวางในประเทศอุตสาหกรรมทั้งหลายผ่านกฎหมาย ประเทศแรกที่ใช้วันทำงานแปดชั่วโมงทั่วประเทศได้แก่ อูรุกวัย
สนธิสัญญาระหว่างประเทศฉบับแรกที่กล่าวถึงขบวนการแปดชั่วโมงต่อวัน ได้แก่ สนธิสัญญาแวร์ซาย ในภาคผนวกที่ตั้งสำนักงานแรงงานระหว่างประเทศ ซึ่งปัจจุบันคือ องค์การแรงงานระหว่างประเทศ ชั่วโมงทำงานแปดชั่วโมงเป็นหัวข้อแรกที่องค์การฯ อภิปราย จนส่งผลให้เกิดอนุสัญญาชั่วโมงทำงาน (อุตสาหกรรม) ซึ่งจนถึงปี 2016 มี 52 ประเทศให้สัตยาบัน
ขบวนการแปดชั่วโมงต่อวันเป็นส่วนหนึ่งของประวัติศาสตร์ช่วงต้นสำหรับการเฉลิมฉลองวันแรงงานและเมย์เดย์ในหลายประเทศและวัฒนธรรม
ขยะเข้าขยะออก

สำนวนที่ใช้ในวิทยาการคอมพิวเตอร์
ในวิทยาการคอมพิวเตอร์ ขยะเข้าขยะออก (อังกฤษ: garbage in, garbage out ย่อว่า GIGO หรือ rubbish in, rubbish out ย่อว่า RIRO) เป็นหลักการที่ว่าหากข้อมูลป้อนเข้าเป็นข้อมูลที่ผิดพลาดหรือไร้ความหมาย (เป็นขยะ) การประมวลผลก็จะนำมาซึ่งข้อมูลส่งออกที่ปราศจากความหมายเช่นกัน  GIGO พบได้บ่อยกว่า RIRO ซึ่งให้ความหมายเดียวกัน
ประวัติ

สำนวนนี้เป็นที่นิยมตั้งแต่ช่วงแรกของยุคคอมพิวเตอร์ การใช้ในครั้งแรกพบได้ในบทความหนังสือพิมพ์เกี่ยวกับนักคณิตศาสตร์ในกองทัพบกสหรัฐและงานของพวกเขาเกี่ยวกับคอมพิวเตอร์ยุคแรกเมื่อ ค.ศ. 1957 ในบทความดังกล่าวผู้เชี่ยวชาญของกองทัพบกสหรัฐนามว่า William D. Mellin อธิบายว่าคอมพิวเตอร์ไม่สามารถคิดเองได้ และข้อมูลป้อนเข้าที่โปรแกรมไว้อย่างงุ่มง่ามก็จะนำมาซึ่งผลลัพธ์ที่ไม่ถูกต้องในที่สุด  หลักการพื้นฐานดังกล่าวนี้ได้ถูกบันทึกไว้โดยผู้ออกแบบคอมพิวเตอร์ชนิดที่เขียนโปรแกรมได้เครื่องแรกของโลกดังนี้:
On two occasions I have been asked, "Pray, Mr. Babbage, if you put into the machine wrong figures, will the right answers come out?" ... I am not able rightly to apprehend the kind of confusion of ideas that could provoke such a question.